декларация за транзит с намален набор от данни, както е посочено в член 233, параграф 4, буква г) от Кодекса;
 х)
 разрешение за използване на електронен транспортен документ като митническа декларация, както е посочено в член 233, параграф 4, буква д) от Кодекса.
 2. Общите компоненти на СМР се използват във връзка със заявленията и разрешенията, посочени в параграф 1, както и за управлението на решенията, свързани с тези заявления и разрешения, когато тези разрешения или решения може да окажат въздействие в повече от една държава членка.
 3. Дадена държава членка може да реши, че общите компоненти на СМР може да се използват във връзка със заявленията и разрешенията, посочени в параграф 1, както и за управлението на решенията, свързани с тези заявления и разрешения, когато тези разрешения или решения оказват въздействие само във въпросната държава членка.
 4. СМР не се използва за заявления, разрешения или решения, различни от изброените в параграф 1.
 Член 6
 Автентификация и достъп до СМР
 1. Автентификацията и проверката на достъпа на икономическите оператори и на лицата, различни от икономически оператори, за целите на достъпа до общите компоненти на СМР се извършва посредством системата за единно управление на потребителите и цифров подпис (ЕУП & ЦП), посочена в член 14.
 2. Автентификацията и проверката на достъпа на длъжностните лица на държавите членки за целите на достъпа до общите компоненти на СМР се извършва посредством предоставените от Комисията мрежови услуги.
 3. Автентификацията и проверката на достъпа на служителите на Комисията за целите на достъпа до общите компоненти на СМР се извършва посредством системата за ЕУП & ЦП или предоставените от Комисията мрежови услуги.
 Член 7
 Портал на търговците в ЕС
 1. Порталът на търговците в ЕС е входна точка към СМР за икономическите оператори и за лицата, различни от икономически оператори.
 2. Порталът на търговците в ЕС взаимодейства оперативно с централната СУМР, както и с националните СУМР, когато са създадени такива от държавите членки.
 3. Порталът на търговците в ЕС се използва за заявленията и разрешенията, посочени в член 5, параграф 1, както и за управлението на решенията, свързани с тези заявления и разрешения, когато тези разрешения или решения може да окажат въздействие в повече от една държава членка.
 4. Дадена държава членка може да реши порталът на търговците в ЕС да може да се използва за заявленията и разрешенията, посочени в член 5, параграф 1, както и за управлението на решенията, свързани с тези заявления и разрешения, когато тези разрешения или решения оказват въздействие само във въпросната държава членка.
 Когато дадена държава членка вземе решение да използва портала на търговците в ЕС за разрешения или решения, които оказват въздействие само във въпросната държава членка, тя информира Комисията за това.
 Член 8
 Централна система за управление на митническите решения
 1. Централната СУМР се използва от митническите органи на държавите членки за обработка на заявленията и разрешенията, посочени в член 5, параграф 1, както и за управление на решенията, свързани с тези заявления и разрешения, като дава възможност на държавите членки да проверяват дали са изпълнени условията за